Die gebed leer ons dat die kerk die eenheid in die Drie Enige God weerkaats en weerspieël. - PDF
Download "Die gebed leer ons dat die kerk die eenheid in die Drie Enige God weerkaats en weerspieël."
1 Johannes 17:1-25 Vooraf Verlede Sondag het ons Pinkster gevier. Vanoggend begin die Koninkryksondae wat duur tot aan die begin van Desember as Adventstyd begin. In Koninkrykstydperk is die fokus op ons lewe as God se kinders in sy koninkryk. Vanoggend, die eerste Sondag van koninkrykstyd staan bekend as Drie- Eenheid Sondag en is die klem op die Drie Enige God. Agtergrond Ons is besig met die hoërpriesterlike gebed wat Jesus die nag voor Hy gevange geneem, veroordeel en gekruisig is, vir sy dissipels en al sy volgelinge wat deur die eeue sou kom gebid het. Ons kyk veral na wat ons leer van die kerk uit die gebed. Vorige Sondag het ons geleer dat die kerk n biddende kerk is en verlede Sondag dat God sy kerk bewaar. Vanoggend is die klem op die eenheid van die kerk. Inleiding Een van die aangrypendste uitvindings aan die begin van die 1800 was die motor. Voor dit was almal vir privaat vervoer van diere afhanklik. Maar skielik het die binnebrandmasjien en motors, vervoer totaal verander. Masjiene was vinniger en meer betroubaar. Maar tog, lees ek, dat die uitvinding van motors gebuk gegaan het onder n probleem. Dit was ry in die donker. Aanvanklik is gebruik gemaak soos op perdekarre van n lantern met n vlammetjie. Maar as gevolg van die hoër spoed, het die vlammetjie doodgewaai. Met die hoër spoed was die lantern liggie in elkgeval ondoeltreffend en was ry in die donker gevaarlik. Tot iemand met die uitvinding van n weerkaatser agter n gloeilampie gekom het en dit toe op motors aangebring kon word. Skielik was ry in die donker nie meer n probleem nie en toe het die vervaardiging van motors in erns begin. Vandag is dit verstommend hoe goed die motors se ligte is. Ek wil vanoggend aansluit by die gedagte van weerkaatser. In terme van die beeld is ons as kerk, weerkaatsers en God is die lig. Ons moet die lig van God die wêreld in weerkaats. En juis as ons van die eenheid van die kerk praat is dit waar. In Jesus. Die gebed leer ons dat die kerk die eenheid in die Drie Enige God weerkaats en weerspieël. Ons tema: Die kerk as weerkaatsing van die Drie Enige God. 1. Eenheid in die kerk as geskenk van God In Johannes 14 tot 17 word daar heelwat geskryf oor die Drie Enige God in hulle verhouding met mekaar. Ons lees dat God die Vader vir Jesus gestuur het na die aarde en dat Jesus net die Vader aan
2 die mense gebring het. Ons lees dat die Gees in Jesus se plek sou kom en dat die Gees die mense sou kom herinner aan wat Jesus gesê en geleer het. Ons lees dat Jesus die Vader verheerlik en dat die Vader Jesus verheerlik na sy hemelvaart. Ons lees van die Vader op die troon en Jesus wat aan sy regterhand gaan sit. Ons lees dat Jesus in die Vader is en die Vader in Jesus en dat die Gees uitgaan van die Vader en van Jesus. Ons lees dat Jesus die Vader ken en die Vader vir Jesus ken. As ons dink en praat oor die Drie Enige God, dan moet ons erken dat ons dit nie verstaan en begryp nie. God as Drie Persone maar een Wese is vir ons onverstaanbaar. Ons menslike verstand is doodeenvoudig nie instaat om die grootheid van God te begryp nie. Ons werk maar met dit wat die Woord vir ons leer oor God en aanvaar dit in die geloof. En deel van wat ons leer is dat die eenheid tussen Vader, Seun en Gees die volmaakte eenheid is. En as ons praat oor die kerk se eenheid, dan setel ons eenheid juis in die eenheid van die Drie Enige God. Die kerk wêreldwyd en deur al die eeue is een omdat God ons een gemaak het. Ons is een omdat ons in die Een God, Vader, Seun en Gees glo. Ek wil beklemtoon: Ons is één. God het ons een gemaak. Hy skenk aan ons as sy kerk die eenheid. Dit is dan juis een van die dinge wat Jesus in sy gebed voor sy gevangeneming en kruisiging bid: Vader, bewaar hulle, sodat hulle een kan wees. En dan word die eenheid verder verduidelik: Dat hulle één kan wees soos Ons één is. Soos God in Jesus is en Jesus in God en soos die Gees van God en Jesus uitgaan daardie volmaakte eenheid is waarvoor Jesus tot die Vader bid. Bewaar hulle dat hulle één kan wees. In kort: Die kerk is een. God gee vir ons die eenheid as geskenk en die eenheid setel in God Drie Enig se eenheid. 2. Eenheid in die kerk as opdrag van God God skenk vir ons eenheid, maar God vra ook eenheid. Miskien moet ons net vir n oomblik stilstaan by die rede vir die kerk se eenheid. As Jesus bid dat God die kerk moet bewaar en dat die kerk een moet wees, voeg hy die rede vir eenheid by: sodat die wêreld kan glo. Met ander woorde: Ons is een sodat die wêreld kan glo. Ons eenheid is die sigbare voorbeeld vir die wêreld van die Drie Enige God, sodat die wêreld in God kan glo. Ons as kerk is die weerkaatsers van God. Ons wys vir die wêreld wie en wat en hoe God Drie Enig is. Wat n heerlike voorreg! Ons met ons foute en te kortkominge het die kans en geleentheid om God aan die wêreld te weerkaats; te bring; te demonstreer; te verkondig; te wys. En ook nie maar net as wys ter wille van wys nie, maar sodat die wêreld kan glo; in God kan glo. Wat n heerlike voorreg! Maar ook tegelyk: Watter angswekkende opdrag! Ons ons moet dit doen? Klink amper onmoontlik. Ons ken onsself mos. Ons weet mos hoe vol foute en sonde is ons. Ons ken ons eie onvermoëns. Wie is ons om dit te doen? Ons troos lê in die feit dat ons een is. God het ons een gemaak en dat ons maar net moet wees en word wat ons is. Ons is een en moet een word en wees.
3 3. Eenheid te midde van verskeidenheid Wat beteken die eenheid van die kerk? Dit kan tog sekerlik nie beteken dat ons almal eenders moet wees en oor alles moet saam stem nie. Paulus gebruik dikwels n beeld wat ons baie help om die eenheid te verstaan. Dit is die beeld van die menslike liggaam. Hy sê dat die kerk is die liggaam van Christus. In die beeld help ons om die eenheid en verskeidenheid te verstaan. n Menslike liggaam is n eenheid. Tog bestaan n liggaam uit liggaamsdele wat almal verskil, maar saam die liggaam vorm. Elkeen van hierdie liggaamsdele lyk anders, funksioneer anders en het n ander funksie. Maar almal dien die liggaam. So ook met die kerk. Een liggaam met klomp verskillende lidmate. Elkeen lyk ander, dink anders, doen anders. Maar een kerk. Die eenheid hef nie die verskille op nie. Die eenheid vind juis sy rykdom in die verskeidenheid. En in die kerk se geval is die verskeidenheid juis die gevolg van God se keuse. Hy het ons elkeen verskillend geskape met n doel en plan. In al ons verskille lê die kerk se krag. As elke lidmaat sy uniekheid gebruik tot voordeel van die een kerk, word die kerk net al hoe beter en sterker. Wat ons elkeen moet weet is dat ons deur God gemaak is met ons eie unieke persoonlikheid, beskouings, gawes en talente en dat ons dit moet gebruik tot voordeel van die kerk. Ons moet met wat ons is en het die liggaam van Christus dien. En as ek sê die kerk dien, dan moet ek dadelik byvoeg dat dit ook nie eintlik oor die kerk self gaan nie maar oor die kerk as weerkaatser van God. Ons is kerk en liggaam van Christus in diens van God in die wêreld. Ons wil die wêreld laat glo. Dit is nogal belangrik dat ons verstaan wat is die kerk se rol. Kerk vir God in die wêreld. Nie kerk vir onsself en ons eie behoeftes en voorkeure nie. Om dus die eenheid en verskeidenheid saam te vat: Ons eenheid lê in God as ons fondament en rede en doel vir kerk wees. Ons verskeidenheid lê in die uniekheid van ons almal. En as ek hierdie goed sê, gaan dit in die eerste plek oor die kerk is sy breedste wese: alle gelowiges wêreldwyd en deur alle eeue. Maar n mens sou dit ook kon toepas op kerkgenootskappe en gemeentes. Wêreldwyd is ons een kerk en moet ons een kerk wees. Plaaslik is ons een kerk en moet ons een kerk wees. Dit bring n mens onwillekeurig by die vraag: Waarom is daar dan so baie kerke? Die antwoord daarop is tweeledig: As gevolg van sonde en As gevolg van die verskeidenheid Ongelukkig maak ons sonde dat ons verdeeld raak en nie kan saamwerk nie. Ongelukkig maak ons sonde dat ons nie altyd God se wil en Woord reg verstaan nie. En ons moet dit voor God bely: Jammer dat ons die kerk verdeel en skeur.
4 Kom ons maak dit prakties: Ek is oortuig dat n mens die kerk in al groter wordende sirkels kan voorstel. Oor die binniste kring kan en mag ons nie verskil nie. Daar moet ons mekaar vind en Tog maak die verskille dat ons makliker kerk kan wees in kleiner en meer homogene groepe. Dis tog logies dat taal en kultuur en beskouings - en onthou God het dit so geskep - n rol gaan speel in kerkgroeperings. Dit is net makliker om so kerk te wees. En ek glo dit is ook nie verkeerd nie. Solank hierdie minder belangrike verskille mense nie uitsluit nie. Daar is net een voorwaarde wat kan geld vir lid van die kerk wees en dit is geloof in die Drie Enige God. saamstem. Ek dink dit is die kern van kerkwees en wil dit weergee met die Apostoliese Geloofsbelydenis: Ek glo in God, die Vader, die Almagtige en Skepper. Ek glo in Jesus Christus, die Seun van God wat gebore is, gely het, gesterf het, opgestaan het en opgevaar het na die hemel. Ek glo in die Heilige Gees. Hieroor moet ons saamstem. Dit maak ons kerk. Dan is daar verdere sirkels nie onbelangrike goed nie, maar nie belangrik genoeg om ons uit mekaar te hou nie. Dink aan die dogmatiese verskille oor die doop. Daar is nog verdere sirkels steeds belangrike dinge, maar steeds nie rede om ons uit mekaar te hou nie. In ons kerk se onlangse geskiedenis iets soos Belhar en selfdegeslag verhoudings. Belangrike dinge - ons kan maar in ons opvattings daaroor met mekaar verskil, maar ons bly een. Ons moet bid vir insig sodat hierdie tipe dinge nie die kerk verdeel nie. En dan is daar nou nog verdere dinge wat dalk nie eens belangrik moet wees nie. Dink aan persoonlike voorkeure. Dinge soos orrel of ander musiek, geboue of persone. Dit mag ons ook nie verdeel nie. Slot Ons as kerk is die weerkaatser wat God se lig die wêreld moet instuur. Ons is die weerkaatser wat met ons eenheid wêreldwyd en plaaslik die wêreld n prentjie van die volmaakte eenheid van die Drie Enige God moet gee. Ons doel moet wees: sodat die wêreld kan glo. Ons wil die hele wêreld by ons God en sy liefde uitbring. Dit is hoekom ons kerk is. Dit is hoekom ons een is al verskil ons ook baie. Dit is ons geskenk van God en dit is ons roeping. Wat leer ons van die kerk uit Jesus se gebed: Ons is een kerk en ons moet een kerk wees.